જ્યારથી મગધની પેલી રાજનર્તકી સ્વર્ણપ્રભાનું નૃત્ય તેમણે જોયું છે, તેના અષ્ટપાદમહાલયમાં જવા તેઓ ઉતાવળા થઈ ગયા છે. પરંતુ ગાંધારના મહારાજ સામેથી મગધની નર્તકીના ભવને જાય તો રાજ્યને કેવું નીચાજોણું થાય? સ્વર્ણપ્રભાના મહાલયમાં પ્રવેશ મેળવવા માટે જ એકાદ સહસ્ત્ર કાષાર્પણ આપવા પડે છે, અને પછી તો જેવી રાજાની શક્તિ, પણ આ સમગ્ર ઘટના કેટલો ઉંધો સંકેત આપી જાય? જાણે અમારા રાજ્યમાં એવી કોઈ સ્વરૂપવાન અને સૌંદર્યની સ્વામિની સ્ત્રી છે જ નહીં! મહારાજને એ બાબતથી રોકવા માટે પણ એક સર્વસ્વીકૃત નિર્ણય કરાવવાનો મારો હેતુ આ સભા પૂર્ણ કરશે એમ મારું માનવું છે. સાથે સાથે બીજી પણ એક યોજના મેં વિચારી રાખી છે, અમારા ગાંધારના મહાઆમાત્ય નિલાંબરમ મહાચતુર છે, તેમણે કાન્યકુબ્જની રાજનર્તકી પ્રજ્જવલિતા અષ્ટકોણને અહીં બોલાવીને તેના માટે એક અનોખો દશાપાદમહાલયનું નિર્માણ કરાવવાનું ગોઠવી દીધું છે. તેને રાજનર્તકીની સાથે સાથે રાજનટી અને ગાંધાર એરલાઈન્સના મુખ્ય સંચાલક શ્રી સુજય આલીયાના પુત્ર સાથે એક ફિલ્મમાં અભિનય કરવાનો અવસર પણ આપવાનું નક્કી થઈ ગયું છે.